Kelsey Grammer

Allen Kelsey Grammer (* 21. február 1955, Charlotte Amalie, Saint Thomas, Americké Panenské ostrovy) je americký herec, režisér a komik. Grammera najväčšmi preslávila jeho dvadsať rokov trvajúca rola psychiatra Dr. Frasiera Cranea v sitkomoch americkej televízie NBC Na zdravie (tu hral najskôr vedľajšiu a neskôr jednu z hlavných rolí) a jeho následníkovi – sitkome Frasier (tu hral hlavnú rolu). 

Vyhral päť cien Emmy, pričom ako prvý televízny herec získal viacero nominácií na cenu Emmy za stvárnenie tej istej postavy v troch rôznych seriáloch (2x za účinkovanie v Na zdravie, raz ako hosť v sitkome Wings a deväťkrát za účinkovanie v sitkome Frasier). Získal tri Zlaté glóbusy (1995, 2000 a 2011). Pracoval takisto ako televízny producent, režisér, spisovateľ a dabér v Simpsonovcoch (prepožičal hlas postave Ľaváka Boba). Grammer bol štyrikrát ženatý a má päť detí.

Na zdravie a Frasier 
Grammer sa stal širšej verejnosti známy vďaka postave Dr. Frasiera Cranea v sitkome Na zdravie. Grammerov spolužiak a jedna z hviezd Broadwaya Patinkin navrhol Grammera riaditeľovi kastingov v New Yorku, pričom Grammer mal pôvodne účinkovať len v šiestich epizódach tretej série tohto sitkomu. Napokon sa stal stálou postavou až do konca sitkomu.

Postava sa stala ústrednou v následníkovi – (spin-off) sitkome Frasier, jednom z najúspešnejších spin-off projektov v televíznych dejinách. Okrem hrania Grammer režíroval viac než 30 epizód a naspieval záverečnú znelku Tossed Salads and Scrambled Eggs. V roku 2001 si vyjednal za epizódu vo Frasierovi plat 700-tisíc amerických dolárov.

Referencie

Iné projekty

Externé odkazy

Zdroj 

Filmoví herci USA
Televízni herci USA
Televízni producenti USA
Televízni režiséri USA
Držitelia ceny Daytime Emmy
Držitelia ceny Zlatý glóbus za najlepší mužský herecký výkon v seriáli (dráma)
Držitelia ceny Zlatý glóbus za najlepší mužský herecký výkon v seriáli (komédia/muzikál)
Držitelia ceny Emmy za najlepší mužský herecký výkon (komédia)
Hollywoodsky chodník slávy
Držitelia ceny Tony
Osobnosti z Amerických Panenských ostrovov
Absolventi Juilliard School
Rozprávači audiokníh